TESLA ฟองสบู่ หรือ ของจริง?
ยอดขายรถของ TESLA ในไตรมาส 2 ที่ผ่านมาคือ 22,026 คัน บริษัทคู่แข่ง GM มียอดขาย 2,342,675 คัน และ Ford มียอดขาย 1,651,000 คัน ยอดขาย TESLA เป็นเพียง 1 ใน 100 ของบริษัทคู่แข่ง แต่..
3 ส.ค. 2560

ยอดขายรถของ TESLA ในไตรมาส 2 ที่ผ่านมาคือ 22,026 คัน
บริษัทคู่แข่ง GM มียอดขาย 2,342,675 คัน และ Ford มียอดขาย 1,651,000 คัน
ยอดขาย TESLA เป็นเพียง 1 ใน 100 ของบริษัทคู่แข่ง แต่..
ตอนนี้ TESLA มีมูลค่าบริษัทใหญ่กว่า GM และ Ford และเป็นบริษัทรถที่ใหญ่สุดในประเทศสหรัฐอเมริกา
สิ่งที่เกิดเป็นฟองสบู่ หรือ ความจริง?
ถ้าจะให้ตอบ ก็คงเป็นเพราะนักลงทุนตอนนี้ไม่สนใจตัวเลขในอดีตที่เกิดขึ้น แต่มองไปในอนาคต
เมื่อวานมีการประกาศงบ TESLA โดย Elon Reeve Musk บอกว่า
ตอนนี้ TESLA มียอดจองรถรุ่น model 3 มากถึง 455,000 คัน ถึงแม้ว่าจะลดลงจาก 518,000 เพราะมีคนจองบางคนรอไม่ไหว เพราะถ้าจองไปกว่าจะได้รถก็อีกปีกว่า
ตอนนี้ TESLA ผลิตรถไม่ทันความต้องการ และกำลังเร่งขยายกำลังการผลิต
TESLA ตั้งเป้าว่าจะผลิตรถได้ 5,000 คันต่อสัปดาห์ ภายในสิ้นปี 2017 และเป็น 10,000 คันต่อสัปดาห์ในปี 2018 ถึงตอนนั้นกำลังการผลิตก็ยังน้อยกว่าบริษัท GM และ Ford อยู่ดี
แปลว่านักลงทุนมอง TESLA ไปไกลกว่านั้นมาก อาจจะมองไปไกลหลายๆปี ไม่ใช่แค่ปีนี้หรือปีหน้า
จากเดิมยอดขายรถของ TESLA เป็นแค่ 1% ของบริษัทคู่แข่ง แปลว่า TESLA ต้องเติบโตมากถึง 100 เท่าถึงจะเทียบเท่าบริษัทคู่แข่งได้
ดูเป็นเรื่องเหลือเชื่อ แต่ตลาดก็คาดหวังไปแล้วว่ายอดขายรถรุ่น model 3 ของ TESLA จะขายดีเป็นเทน้ำเทท่าแบบก้าวกระโดดในช่วงเวลาอีกหลายปีข้างหน้า และ ณ จุดนั้น ยอดขายรถ TESLA จะแซง GM และ Ford
เรามาดูกันว่ายอดจองรถ Model 3 455,000 คัน คิดเป็นรายได้เท่าไรให้ TESLA
โดยเฉลี่ยแล้วรถรุ่น Model 3 ราคาจะอยู่ที่ 1,400,000 บาท
TESLA จะได้เงินมากถึง 640,000 ล้านบาท จากยอดจองที่มีอยู่ในปัจจุบัน
ที่น่าสนใจคือ Elon Musk บอกว่าตอนนี้บริษัทมียอดจองใหม่เข้ามาเรื่อยๆ 1,800 คันต่อวัน (หรือคิดเป็น 2,500 ล้านบาทต่อวัน!)
ถ้าคิดเฉพาะยอดจองใหม่ TESLA จะทำยอดขายได้มากถึง 920,000 ล้านบาทต่อปี
แต่ที่น่าตกใจคือปีที่แล้วบริษัท GM มีรายได้ 5,600,0000 ล้านบาท
แปลว่าตลาดคาดหวังว่า TESLA จะมียอดจองใหม่เพิ่มขึ้นกว่าที่เป็นอยู่อีกอย่างน้อย 7 เท่า..
สรุปแล้วก็ไม่รู้ว่าตลาดคาดหวัง TESLA มากเกินไป หรือ มอง GM ในแง่ลบมากเกินไป หรือทั้ง 2 อย่าง
ถ้าคิดต่อเรื่องกำลังการผลิตของ TESLA..
ยอดจองใหม่ตอนนี้คือ 1,800 คันต่อวัน แปลว่า 1 สัปดาห์จะมียอดจองมากถึง 12,600 คัน
เรื่องนี้แปลว่า กำลังการผลิตที่ตั้งไว้ว่าปี 2018 บริษัทจะผลิตได้ 10,000 คันต่อสัปดาห์ ก็ไม่เพียงพอสำหรับยอดจองที่เข้ามาใหม่แล้ว นี่ยังไม่นับยอดจองเก่าที่ค้างไว้อยู่
พอเรื่องเป็นอย่างนี้ ราคาหุ้น TESLA หลังจากประกาศงบเมื่อวานก็พุ่งขึ้นไปอีก 6%
สรุปแล้ว..
การที่ผลิตสินค้าที่เป็นที่นิยม และยังไม่มีใครเลียนแบบได้ มันก็จะหาเงินง่ายแบบนี้นี่เอง..